Nafarroako Parlamentuko Mahaiak, 2018ko martxoaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Guzmán Miguel Garmendia Pérez jaunak aurkeztutako galdera, Davalor Salud-ek zorrak eta zerga- nahiz gizarte-konpromisoak ordaintzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko martxoaren 5ean

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioari atxikitako Guzmán Garmendia Pérez jaunak, Legebiltzarreko Erregelamenduan ezarritakoaren babesean, honako galdera hau aurkezten du, Osoko Bilkuran ahoz erantzun dakion.

Balore Merkatuaren Batzorde Nazionalak bere web-orrian berriki ohartarazi du –zerrenda baten bidez– enpresa batzuk susmagarriak izan daitezkeela, eta haien artean dago Davalor Consultoría Estratégica y Tecnológica, Bestaker.com bere marka barne. Orobat, batzorde horrek ohartarazten du, gune berean, baimendu gabeko entitate horien bidez inbertitzeak kapitala galtzeko arrisku handiak dakartzala, erakunde gainbegiraleek ezarritako kontroletatik kanpo jarduten dutelako. Hori ere etorkizun hurbilerako ohartarazpen bat da.

Behin geldiarazita Davalor Salud enpresari kantitate gehiago eskualdatzea, Nafarroako Gobernuak estrategia eta egutegirik jarri al du, enpresa horrek zorrak itzuli eta zerga- nahiz gizarte-konpromisoak ordain ditzan?

Iruñean, 2018ko otsailaren 23an.

Foru parlamentaria: Guzmán Garmendia Pérez